### Beslutningstema

I denne sag skal Klima-, Vækst-, og Udviklingsudvalget som ressortudvalg godkende den halvårlige afrapportering på implementeringen af Vores Klimahandleplan

### Historik

Den 26. april 2023 godkendte Kommunalbestyrelsen Vores Klimahandleplan og forpligtede sig dermed  til løbende at evaluere implementeringen heraf. Klima-, Vækst- og Udviklingsudvalget får en halvårlig opfølgning, mens Kommunalbestyrelsen årligt får forelagt [adresse].

### Sagsfremstilling

Klima-, Vækst-, og Udviklingsudvalget orienteres om status på implementering af Vores Klimahandleplan. Vores Klimahandleplan består af 7 forskellige klimahandlespor med hver sit sæt af milepæle og indsatser. Indsatserne skal understøtte Tønder Kommunes målsætning om at være klimaneutral i senest år 2050.

Der afrapporteres på den ene side for det netop opdaterede CO2 - regnskab for Tønder Kommune som geografi. På den anden side afrapporteres der for implementeringen af indsatser.

**CO2- regnskab for Tønder Kommune som geografi**

I bilag 1 (side 1-3) introduceres de opdaterede nøgletal for CO2 udledningerne i Tønder Kommune som geografi. Af opgørelsen fremgår det, at den samlede udledning er reduceret med 103.178 ton CO2 mellem 2020 og 2023. Set i forhold til 1990 - niveauet er der sket en reduktion på 36%. På sektorniveau fordeler udledningerne sig sådan at 79% stammer fra landbruget, 13% fra energi, 6% fra transport, 1% fra affaldsdeponi og biogas, 0,3% fra kemiske processer og 0,1% fra spildevand.

Der er i Tønder Kommune vedtaget to CO2- reduktions- delmål for år 2030. Den del af udledningen, der ikke stammer fra landbrug, skal reduceres med minimum 70% inden 2030, i forhold til 1990- niveauet. Den del af udledningen, der stammer fra landbrug og anden arealanvendelse, skal reduceres med 55% i 2030 i forhold til 1990- niveauet. Af det nye CO2 regnskab fremgår det, at landbruget frem til år 2023 har reduceret sin udledning med 33% , energi er reduceret med 56% og transport er reduceret med 3%.

**Implementering af indsatser**

I bilag 1 (side 4- ) er det beskrevet hvilke indsatser der er iværksat i henholdsvis år 2024 og 2025. Indsatserne er fordelt under de respektive klimahandlespor. I hvert klimahandlespor er der endvidere et afsnit der beskriver fremtidige fokusområder frem til næste afrapportering. Set i sammenhæng med det opdaterede klimaregnskab er det muligt for udvalget at kommenterer på, hvad der bør fokuseres på frem til næste afrapportering.

### Indstilling Fagchefen for Klima, Plan og Udvikling indstiller,

at den halvårlige afrapportering på implementeringen af Vores Klimahandleplan tages til efterretning.

### Beslutning

Orienteringen taget til efterretning.